**สัญญารับทุนอุดหนุนการวิจัย**

**คณะพยาบาลศาสตร์ มหาวิทยาลัยราชภัฏพิบูลสงคราม**

**ประจำปีงบประมาณ 2567**

 สัญญานี้ทำขึ้น ณ คณะพยาบาลศาสตร์ มหาวิทยาลัยราชภัฏพิบูลสงคราม ตั้งอยู่เลขที่ 156 หมู่ 5 ตำบลพลายชุมพล อำเภอเมือง จังหวัดพิษณุโลก **เมื่อวันที่ กุมภาพันธ์ พ.ศ. 2567** ระหว่างคณะพยาบาลศาสตร์ มหาวิทยาลัยราชภัฏพิบูลสงคราม โดย **รองศาสตราจารย์ ดร.ชมนาด วรรณพรศิริ** คณบดีคณะพยาบาลศาสตร์มหาวิทยาลัยราชภัฏพิบูลสงคราม ซึ่งต่อไปนี้ในสัญญานี้เรียก**“ผู้ให้ทุน”** ฝ่ายหนึ่ง กับ **……………………………..**ตำแหน่ง **อาจารย์** สังกัดคณะพยาบาลศาสตร์ มหาวิทยาลัยราชภัฏพิบูลสงคราม กระทรวงการอุดมศึกษา วิทยาศาสตร์ วิจัยและนวัตกรรม อาศัยอยู่บ้านเลขที่ ………………………………………. โทรศัพท์ ………………………… ซึ่งต่อไปในสัญญานี้เรียกว่า **“ผู้รับทุน”** อีกฝ่ายหนึ่ง

 โดยที่ผู้ให้ทุนมีวัตถุประสงค์เพื่อสนับสนุนให้บุคลากรสายวิชาการและบุคลากรสายสนับสนุน ได้พัฒนาองค์ความรู้ใหม่ มีการต่อยอดองค์ความรู้เดิม เพื่องานวิจัยสถาบันและงานวิจัยในชั้นเรียน รวมถึงการเผยแพร่ตีพิมพ์ จึงได้จัดสรรเงินอุดหนุนการวิจัย โดยมีผู้รับทุนอุดหนุนการวิจัยดำเนินการวิจัย ให้เป็นไปตามวัตถุประสงค์แห่งสัญญานี้

 คู่สัญญาทั้งสองฝ่ายจึงได้ตกลงกันดังต่อไปนี้

 ข้อ 1. ผู้ให้ทุนตกลงให้ทุนและผู้รับทุนตกลงรับทุนอุดหนุนการวิจัย ประจำปีงบประมาณ 2567
เป็นจำนวนเงิน **……………บาท (……………..บาทถ้วน)** เพื่อทำการวิจัย เรื่อง **“…………………………….”** ตามโครงการวิจัยของผู้รับทุนเอกสารแนบท้ายสัญญานี้ ที่ได้รับอนุมัติจากผู้ให้ทุนแล้ว ซึ่งต่อไปนี้ในสัญญานี้เรียกว่า “โครงการ” โดยคณะผู้วิจัยตามรายชื่อปรากฏเอกสารแนบท้ายสัญญา รายละเอียดปรากฏตามหนังสือแจ้งอนุมัติทุนอุดหนุนการวิจัย

 ผู้รับทุนจะต้องทำการวิจัยให้เสร็จสมบูรณ์ **ภายในเวลา 12 (สิบสอง) เดือน
นับตั้งแต่วันลงนามในสัญญานี้**

 ข้อ 2. การเบิกเงินอุดหนุนการวิจัยจากผู้ให้ทุน ผู้รับทุนมีสิทธิเบิกเงินอุดหนุนการวิจัยเป็นงวดๆ ตามงบประมาณโครงการที่ได้รับอนุมัติจากผู้ให้ทุน ส่วนการใช้จ่ายเงินให้ปฏิบัติตามข้อกำหนดของผู้ให้ทุนในการขอรับทุนอุดหนุนการวิจัย

 ข้อ 3. เอกสารแนบท้ายสัญญาดังต่อไปนี้ให้ถือเป็นส่วนหนึ่งของสัญญานี้

 3.1 แบบเสนอโครงการวิจัย เรื่อง **“.....................................................................”**

 3.2 หนังสือแจ้งอนุมัติทุนอุดหนุนการวิจัยและนวัตกรรม

 3.3 งบประมาณโครงการวิจัยที่ได้รับอนุมัติทุนอุดหนุนการวิจัยและการแบ่งจ่ายงวดเงิน

 ข้อความใดในเอกสารแนบท้ายสัญญาที่ขัดแย้งกับข้อความในสัญญานี้ให้ใช้ข้อความในสัญญานี้บังคับ และในกรณีที่เอกสารแนบท้ายสัญญาขัดแย้งกันเองหรือมิได้กล่าวไว้ผู้รับทุนจะต้องปฏิบัติตามคำวินิจฉัยของผู้ให้ทุน

 ข้อ 4. ผู้รับทุนจะต้องเริ่มดำเนินโครงการทันทีนับแต่วันลงนามสัญญานี้ หากผู้รับทุนมิได้ดำเนินโครงการภายใน 30 (สามสิบ) วัน นับจากวันดังกล่าวผู้ให้ทุนมีสิทธิบอกเลิกสัญญาได้

 ผู้รับทุนจะทำการวิจัยหรือจัดให้มีการวิจัยด้วยความวิริยะอุตสาหะให้สำเร็จได้ผล สมความมุ่งหมายของผู้ให้ทุน และรับรองว่าจะไม่นำงานตามโครงการวิจัยบางส่วนหรือทั้งหมดไปให้ผู้อื่นรับช่วง เว้นแต่จะได้รับความยินยอมเป็นหนังสือจากผู้ให้ทุนก่อน หากมีความจำเป็นต้องเปลี่ยนแปลงหรือปรับปรุงผู้ร่วมวิจัยหรือรายละเอียดสำคัญอย่างใดในแผนงานหรือโครงการวิจัยที่ได้แจ้งไว้ในสัญญาตามที่ได้รับความเห็นชอบจากผู้ให้ทุนจะต้องรายงานให้ผู้ให้ทุนทราบทันทีและปฏิบัติตามคำสั่งหรือคำแนะนำของผู้ให้ทุน

 กรณีไม่สามารถทำการวิจัยตามโครงการให้แล้วเสร็จภายในกำหนดเวลาตามข้อ 1 ผู้รับทุนต้องแจ้งเหตุผลให้ผู้ให้ทุนทราบเป็นหนังสือและขออนุมัติขยายเวลาก่อนวันสิ้นสุดสัญญาไม่น้อยกว่า 15
(สิบห้า) วัน ทั้งนี้ผู้ให้ทุนทรงไว้ซึ่งสิทธิที่จะพิจารณาอนุมัติให้ขยายเวลาหรือไม่ก็ได้ **โดยสามารถขอขยายเวลาได้ไม่เกิน 1 ครั้ง ครั้งละไม่เกิน 6 เดือน** โครงการที่ได้รับอนุมัติให้ขยายเวลาได้จะถือเอาวันสุดท้ายของการขยายเวลาเป็นวันกำหนดส่งผลงาน หากพ้นกำหนดวันส่งผลงานนั้น ให้ถือว่าผู้รับทุนส่งผลงานล่าช้า

 ข้อ 5. ผู้รับทุนได้ทราบ และเข้าใจระเบียบและข้อกำหนดของผู้ให้ทุนซึ่งมีอยู่ในขณะที่ทำสัญญานี้
โดยตลอด และจะปฏิบัติตามกฎหมาย ระเบียบและข้อกำหนดซึ่งเกี่ยวข้องกับการดำเนินการโครงการนี้ทั้งที่มีผลใช้บังคับในปัจจุบันและที่ซึ่งจะออกใช้บังคับต่อไปในภายภาคหน้าโดยเคร่งครัด ผู้รับทุนจะต้องรับผิดชอบ
แต่โดยลำพังต่อการละเมิดบทบัญญัติแห่งกฎหมายหรือสิทธิใดๆ ในทรัพย์สินทางปัญญาของบุคคลภายนอก
ซึ่งผู้รับทุนนำมาใช้ปฏิบัติงานวิจัยตามสัญญานี้

 ข้อ 6. ในระหว่างดำเนินโครงการตามสัญญานี้ หากมีปัญหาใดๆ อันอาจเป็นอุปสรรคใน
การดำเนินการตามโครงการให้สำเร็จลุล่วงไปเกิดขึ้น ผู้รับทุนจะต้องแจ้งเป็นหนังสือให้ ผู้รับทุนได้ทราบภายใน 30 (สามสิบ) วัน นับตั้งแต่วันที่ปัญหาดังกล่าวเกิดขึ้น เพื่อร่วมกันหาแนวทางแก้ปัญหาต่อไป

 ในกรณีที่ปัญหาดังกล่าวในวรรคแรกเป็นปัญหาที่เกี่ยวข้องกับเนื้อหาวิชาการ
(Technical problem) และไม่สามารถที่จะแก้ไขได้ ทำให้ไม่อาจดำเนินโครงการต่อไปหรือเกิดอุปสรรคอื่นใดทำให้ไม่อาจดำเนินโครงการต่อไปได้โดยมิใช่ความผิดของผู้รับทุน ผู้รับทุนจะต้องคืนเงินเฉพาะส่วนที่เหลือ
จากการดำเนินโครงการที่ได้รับไปในแต่ละงวดนั้นๆ ให้แก่ผู้ให้ทุนภายใน 60 (หกสิบ) วัน นับแต่วันที่ผู้ให้ทุน
ได้แจ้งหนังสือให้ผู้รับทุนทราบ แต่หากปัญหาหรืออุปสรรคดังกล่าวที่เกิดขึ้นเป็นความผิดของผู้รับทุนเอง
ผู้รับทุนจะต้องชดใช้คืนเงินทุนทั้งหมดที่ได้รับไปให้แก่ผู้ให้ทุนพร้อมทั้งดอกเบี้ย (ถ้ามี) ภายใน 60 (หกสิบ) วัน นับแต่วันที่ผู้ให้ทุนได้แจ้งหนังสือให้ผู้รับทุนทราบ

 การวินิจฉัยว่าปัญหาหรืออุปสรรคในการดำเนินโครงการดังกล่าวในวรรคสองเกิดจากความผิดของผู้รับทุนหรือไม่นั้น ให้เป็นสิทธิของผู้ให้ทุนเป็นผู้วินิจฉัยชี้ขาด

 ผู้ให้ทุนหรือผู้ที่ได้รับมอบหมายจากผู้ให้ทุนมีสิทธิที่จะจัดให้มีการตรวจสอบข้อเท็จจริงติดตามความก้าวหน้าและประเมินผลของการดำเนินโครงการตามสัญญานี้ และหากพบว่ามีการดำเนินการใดที่แตกต่างไปจากข้อตกลงของสัญญานี้ ผู้ให้ทุนทรงไว้ซึ่งสิทธิที่จะบอกเลิกสัญญานี้และดำเนินการตามสัญญา
ข้อ 16 วรรคแรก

 ข้อ 7. ผู้รับทุนจะต้องใช้เงินทุนซึ่งได้รับจากผู้ให้ทุนตามสัญญานี้ เพื่อดำเนินการในโครงการให้เป็นไปตามวัตถุประสงค์ของโครงการในสัญญานี้ และจะต้องใช้อย่างประหยัดและเหมาะสม ตามระเบียบการเงินฯ ของผู้ให้ทุน ตลอดจนจัดเตรียมหลักฐานการรับและจ่ายเงินให้ถูกต้องครบถ้วนเพื่อให้ผู้ให้ทุนตรวจสอบได้

 ในกรณีที่เกิดปัญหาซึ่งต้องพิจารณาว่าการดำเนินการของผู้รับทุนเป็นไปตามวัตถุประสงค์ตามวรรคแรกหรือไม่ ผู้ให้ทุนจะเป็นผู้วินิจฉัยชี้ขาด

 **ข้อ 8. ผู้รับทุนมีหน้าที่ส่งผลงานวิจัยแก่ผู้ให้ทุนตามรายการดังต่อไปนี้**

 8.1 รายงานความก้าวหน้าของการวิจัย (ภาษาไทย) ครั้งที่ 1 ตามแบบรายงานความก้าวหน้าของการวิจัย ภายใน 6 (หก) เดือน นับแต่วันลงนามสัญญาและระยะเวลาที่ผู้ให้ทุนกำหนด เป็นจำนวน 1 (หนึ่ง) ชุด พร้อมไฟล์อิเล็กทรอนิกส์ในรูปแบบไฟล์ Microsoft Word และ PDF/Adobe Acrobat มายังคณะพยาบาลศาสตร์ผ่านทาง e-mail: nurselab50@psru.ac.th พร้อมทั้งรายงานความก้าวหน้าของการวิจัยให้แก่ผู้ให้ทุนทราบ เพื่อให้ผู้ให้ทุนหรือผู้ได้รับมอบหมายจากผู้ให้ทุนให้ความเห็นชอบ เมื่อได้รับความเห็นชอบแล้ว ผู้ให้ทุนจะมีหนังสือแจ้งความเห็นชอบ เพื่อเป็นหลักฐานประกอบการรับเงินอุดหนุนงวดต่อไป

 8.2 รายงานวิจัยฉบับสมบูรณ์ (ภาษาไทย) จำนวน 1 (หนึ่ง) ชุด ภายใน 12 (สิบสอง) เดือน นับแต่วันลงนามในสัญญา และระยะเวลาที่ผู้ให้ทุนกำหนด พร้อมส่งไฟล์อิเล็กทรอนิกส์ในรูปแบบไฟล์ Microsoft Word และ PDF/Adobe Acrobat โดยให้รวมเป็นไฟล์รวมเล่มรายงานวิจัยฉบับสมบูรณ์อย่างละ 1 (หนึ่ง) ไฟล์ มายัง e-mail: nurselab50@psru.ac.th เพื่อให้ผู้ให้ทุนหรือผู้ได้รับมอบหมายจากผู้ให้ทุนให้ความเห็นชอบ เมื่อได้รับความเห็นชอบแล้วผู้ให้ทุนจะมีหนังสือแจ้งความเห็นชอบเพื่อเป็นหลักฐานต่อไป

 ผู้รับทุนจะให้ความร่วมมือและอำนวยความสะดวกแก่ผู้ให้ทุน และผู้ที่ได้รับมอบหมายจาก
ผู้ให้ทุนในการติดตามและประเมินผลการดำเนินโครงการวิจัย ในกรณีที่ผู้ให้ทุนหรือผู้ได้รับมอบหมายจากผู้ให้ทุนพิจารณาเห็นสมควรให้ผู้รับทุนแก้ไข เปลี่ยนแปลงหรือดำเนินการอื่นใดเพิ่มเติมในส่วนที่เกี่ยวกับรายงานการวิจัยฉบับใด ผู้รับทุนจะต้องดำเนินการตามที่ผู้ให้ทุนกำหนดทั้งสิ้นโดยผู้รับทุนจะต้องดำเนินการดังกล่าวให้เสร็จก่อนการอนุมัติเงินอุดหนุนงวดนั้นๆ

 ข้อ 9. ในกรณีที่มีเหตุสุดวิสัย หรือเหตุใดๆ อันเนื่องมาจากความผิดหรือความบกพร่องของผู้ให้ทุน หรือเหตุจากพฤติการณ์อันใดอันหนึ่งที่คู่สัญญาไม่ต้องรับผิดตามกฎหมาย ทำให้ผู้รับทุนไม่สามารถทำการวิจัยให้แล้วเสร็จตามกำหนดเวลาแห่งสัญญานี้ได้ ผู้ให้ทุนมีสิทธิสั่งระงับโครงการชั่วคราวและผู้รับทุนมีสิทธิได้รับการขยายเวลาการทำวิจัยออกไปโดยให้อยู่ในดุลยพินิจของผู้ให้ทุนที่จะพิจารณาตามที่เห็นสมควร

 ข้อ 10. ผู้ให้ทุนมีสิทธินำผลการวิจัยซึ่งเกิดขึ้นเนื่องจากดำเนินโครงการตามสัญญานี้ไม่ว่าที่สำเร็จบางส่วนหรือสมบูรณ์ทั้งหมดแล้วไปเผยแพร่ในเอกสารหรือสิ่งพิมพ์หรือโดยสื่อใดๆ หรือนำไปใช้ในการวิจัยเพื่อพัฒนาทางวิชาการต่อไป หรือใช้ประโยชน์ใดๆ ในทางราชการได้

 ข้อ 11. ทรัพย์สินทางปัญญาในผลการวิจัยให้เป็นของผู้ให้ทุนแต่ผู้เดียว เว้นแต่คู่สัญญาทั้งสองฝ่าย
มีการตกลงกันเป็นอย่างอื่นก่อนการลงนามสัญญานี้ ส่วนการจัดสรรประโยชน์และการรักษาสิทธิในทรัพย์สินทางปัญญาให้เป็นไป**ตามระเบียบมหาวิทยาลัยราชภัฏพิบูลสงครามว่าด้วยการบริหารจัดการทรัพย์สินทางปัญญา พ.ศ. 2561**

 ข้อ 12. สิทธิในการขอรับสิทธิบัตรหรือเอกสารแสดงสิทธิใดๆ เพื่อคุ้มครองทรัพย์สินทางปัญญาซึ่งเป็นผลมาจากการวิจัยตามสัญญานี้ ให้เป็นไป**ตามระเบียบมหาวิทยาลัยราชภัฏพิบูลสงครามว่าด้วยการบริหารจัดการทรัพย์สินทางปัญญา พ.ศ. 2561**

ข้อ 13. ทรัพย์สินทางปัญญาที่เกิดจากทุนดังกล่าวถือเป็นสิทธิของมหาวิทยาลัยราชภัฏพิบูลสงคราม มหาวิทยาลัยราชภัฏพิบูลสงครามมีอำนาจในการบริหารจัดการอนุญาตให้ใช้สิทธิเพื่อการผลิตและจำหน่าย (Licensing) แต่เพียงผู้เดียว

 ข้อ 14. ในการที่ผู้รับทุนจะนำผลการวิจัยที่ได้รับทุนตามสัญญานี้ ไม่ว่าทั้งหมดหรือบางส่วนเผยแพร่ในเอกสารหรือสิ่งพิมพ์ใดหรือสื่อใดๆ หรือในการสาธิตแก่สาธารณชนไม่ว่า ณ ที่ใดให้ถือเป็นความรับผิดชอบของผู้รับทุน ผู้รับทุนจะต้องระบุข้อความว่า “**ได้รับทุนอุดหนุนการวิจัยจากคณะพยาบาลศาสตร์ มหาวิทยาลัยราชภัฏพิบูลสงคราม**” และ “**ความเห็นในรายงานผลการวิจัยเป็นของผู้รับทุน คณะพยาบาลศาสตร์ มหาวิทยาลัยราชภัฏพิบูลสงครามไม่จำเป็นต้องเห็นด้วยเสมอไป**” และส่งสำเนาของสิ่งที่เผยแพร่ให้ผู้ให้ทุนจำนวน 1 (หนึ่ง) ชุดด้วย

 ในกรณีที่ผลการวิจัยอันเนื่องมาจากโครงการนี้จะนำไปสู่การประดิษฐ์หรือการออกแบบผลิตภัณฑ์ ผู้รับทุนจะต้องไม่นำไปเผยแพร่ว่าทั้งหมดหรือบางส่วนในเอกสารหรือสิ่งพิมพ์ใดๆ จนกว่าผู้ให้ทุนจะได้ดำเนินการขอรับสิทธิบัตรเพื่อการประดิษฐ์หรือออกแบบผลิตภัณฑ์ดังกล่าวเสร็จเรียบร้อยแล้ว

 ในกรณีที่ผู้รับทุนประสงค์จะนำผลงานอันเนื่องมาจากโครงการนี้ไปใช้ในเชิงพาณิชย์หรือในการใดๆ อันก่อให้เกิดรายได้หรือผลประโยชน์ตอบแทน ผู้รับทุนจะต้องดำเนินการตามที่ผู้ให้ทุนกำหนดและได้รับความยินยอมเป็นหนังสือจากผู้ให้ทุนก่อน

 ข้อ 15. ผู้รับทุนจะตรวจสอบกำกับดูแลให้ผู้ร่วมวิจัยทุกคนปฏิบัติตามระเบียบ และข้อกำหนดของผู้ให้ทุน ตลอดจนสัญญานี้อย่างเคร่งครัด การเปลี่ยนแปลงบุคคลใดๆ เกี่ยวกับผู้ร่วมวิจัย ผู้รับทุนจะต้องได้รับความเห็นชอบเป็นหนังสือจากผู้ให้ทุนก่อน

 ข้อ 16. ในกรณีที่ผู้รับทุนละทิ้งงานวิจัย หรือไม่ปฏิบัติตามสัญญาข้อใดข้อหนึ่ง ผู้ให้ทุนจะมีหนังสือแจ้งให้ผู้รับทุนทราบโดยจะกำหนดระยะเวลาพอสมควรเพื่อให้ผู้รับทุนปฏิบัติให้ถูกต้องตามสัญญา  **หากผู้รับทุนไม่ปฏิบัติตามระยะเวลาที่กำหนดดังกล่าว ผู้ให้ทุนมีสิทธิบอกเลิกสัญญาได้ทันที ในกรณีดังกล่าวผู้รับทุนจะต้องชดใช้คืนเงินทุนทั้งหมด หรือบางส่วนตามที่ผู้ให้ทุนเห็นสมควร รวมทั้งดอกผล
ที่เกิดจากเงินทุนนั้น** ตลอดจนอุปกรณ์การวิจัยทั้งหมดแก่ผู้ให้ทุนภายใน 60 (หกสิบ) วัน นับแต่วันที่ผู้ให้ทุนได้แจ้งหนังสือให้ผู้รับทุนทราบ ทั้งนี้ในกรณีเกิดความเสียหายอย่างใดอย่างหนึ่งแก่ผู้ให้ทุน ผู้ให้ทุนมีสิทธิที่จะเรียกค่าเสียหายอย่างใดอย่างหนึ่งจากผู้รับทุน และเอาผิดทางวินัยอีกส่วนหนึ่งด้วย

 ในกรณีผู้รับทุนไม่สามารถทำการวิจัยต่อไปได้ หรือไม่อาจทำให้แล้วเสร็จได้ และประสงค์จะขอยุติการวิจัยตามโครงการที่ได้รับทุน ผู้รับทุนต้องยื่นคำร้องต่อผู้ให้ทุน และถือว่าผู้รับทุนผิดสัญญาและต้องดำเนินการรวมทั้งรับผิดตามความในวรรคหนึ่งด้วย

 ในกรณีผู้ให้ทุนพิจารณาเห็นว่าการทำการวิจัยของผู้รับทุนจะล่าช้าเกินกว่าระยะเวลาที่กำหนดตามสัญญานี้ หรือจะเนิ่นนานเกินกว่าระยะเวลาตามโครงการวิจัยที่รับทุน เป็นเหตุให้โครงการของผู้รับทุนจะไม่เป็นประโยชน์อีกต่อไป ผู้ให้ทุนมีสิทธิ์จะระงับการจ่ายเงินอุดหนุนและบอกเลิกสัญญาตามวิธีการที่ระบุไว้ในวรรคหนึ่ง ทั้งนี้ผู้รับทุนต้องดำเนินการและรับผิดตามความในวรรคหนึ่งด้วย

 ในกรณีผู้รับทุนมีพันธะต้องชำระเงินให้แก่ผู้ให้ทุนตามสัญญานี้ ผู้รับทุนยอมให้ผู้ให้ทุน
หักเงินเดือน และ/หรือเงินอื่นใดที่ผู้รับทุนจะพึงได้รับจากมหาวิทยาลัยราชภัฏพิบูลสงครามเพื่อชดใช้เงินที่
ผู้รับทุนต้องรับผิดชอบตามสัญญานี้ได้

 ข้อ 17. ผู้ขอรับทุนขอรับรองว่าบรรดาเอกสารหรือข้อความใดๆ อันปรากฏในเอกสารซึ่งผู้รับทุนได้ยื่นเพื่อขอรับทุนหรือถ้อยคำใดๆ ซึ่ง(ผู้รับทุนได้แจ้งแก่ผู้ให้ทุนเพื่อขอรับทุนตามสัญญานี้รวมทั้งเอกสารในรายงานการวิจัยของโครงการและหลักฐานด้านการเงินที่เสนอต่อผู้ให้ทุนเป็นความจริงทุกประการและยินยอมให้ตรวจสอบได้

 ข้อ 18. หากมีค่าภาษีอากร ค่าใช้จ่ายอื่นใดก็ตามที่เกิดขึ้นจากการได้รับเงินทุนอุดหนุนวิจัยและนวัตกรรมตามสัญญานี้ และค่าใช้จ่ายใดๆ ก็ตามที่เรียกเก็บโดยหน่วยงานที่เกี่ยวข้องของรัฐบาล ให้เป็นความรับผิดชอบโดยผู้รับทุนแต่เพียงฝ่ายเดียวและไม่ถือว่าเป็นค่าใช้จ่ายที่อยู่ในข่ายได้รับการสนับสนุนเงินทุนภายใต้สัญญานี้

 ข้อ 19. ผู้รับทุนต้องใช้ประกาศมหาวิทยาลัยราชภัฏพิบูลสงคราม เรื่อง แนวปฏิบัติงบดำเนินการรายได้ : หมวดค่าตอบแทน ใช้สอย และวัสดุ รวมถึงรายจ่ายที่กำหนดให้เบิกจ่ายจากหมวดอื่นใดในลักษณะค่าตอบแทน ใช้สอย และวัสดุ ให้ยึดถือเป็นแนวทางปฏิบัติการเบิกจ่าย หรือใช้จ่ายงบประมาณในโครงการนี้ และผู้รับทุนต้องดำเนินการเก็บเอกสารหลักฐานการเบิกจ่ายในโครงการนี้เอง หากสำนักงานการตรวจเงินแผ่นดิน (สตง.) หรือผู้ให้ทุนต้องการตรวจสอบ ผู้รับทุนต้องนำเอกสารหลักฐานการเบิกจ่ายทั้งหมดมาแสดงต่อผู้ที่ต้องการตรวจสอบตามสัญญานี้ และถ้าผู้รับทุนไม่สามารถแสดงเอกสารหลักฐานการเบิกจ่ายที่ถูกต้องได้ จะถือว่าเป็นความรับผิดชอบของผู้รับทุน และผู้ให้ทุนไม่มีส่วนเกี่ยวข้องใดๆ ทั้งสิ้น

สัญญานี้ทำขึ้นสองฉบับมีข้อความตรงกัน ทั้งสองฝ่ายได้อ่านและเข้าใจข้อความในสัญญานี้ตลอดแล้ว จึงได้ลงลายมือชื่อพร้อมทั้งประทับตรา (ถ้ามี) ไว้เป็นสำคัญต่อหน้าพยานของแต่ละฝ่าย และต่างเก็บไว้
ฝ่ายละฉบับ

|  |  |
| --- | --- |
| ลงชื่อ....................................................ผู้ให้ทุน(รองศาสตราจารย์ ดร.ชมนาด วรรณพรศิริ)คณบดีคณะพยาบาลศาสตร์มหาวิทยาลัยราชภัฏพิบูลสงคราม | ลงชื่อ..............................................................ผู้รับทุน(................................................................)หัวหน้าโครงการ |
| ลงชื่อ.................................................พยาน(อาจารย์กวินวรา นาวินประเสริฐ)รองคณบดีฝ่ายบริหารและวิจัยคณะพยาบาลศาสตร์ มหาวิทยาลัยราชภัฏพิบูลสงคราม |  |